《天马赋》
元代·陈泰

若有龙兮，渥洼之子，荣河之孙。产自月窟，来于大宛。

筋权奇而虎脊兮，肉磊磈而峰观。精神变化不可测兮，上贯乎星房之垣。

朝发踪乎河济兮，晡没影乎昆崙。虽有御勒不暇顾兮，彼舆隶其焉能援。

昔遭时之孔阨兮，伏皂枥而中颓。随驽骀而并驾兮，又或骄逞而相欺。

啖刍菣而不饱兮，羌豆菽之可期。轭盐车而登太行兮，路岧峣其险崎。

羲和迫而将晏兮，势苍黄而摧萎。翩翩之伯乐兮，道安适而逢之。

泫然为子涕兮，尔何困乎此欷。世贵贱之不分兮，信焉用夫骏为。

解剑佩以为质兮，吾将待子而西归。欲扫空夫大漠之野兮，宁轹玄圃而腾崦嵫。

不然乘云蹑风载周穆而远览兮，造王母乎瑶池。

于是天马俯首喷沫，振鬣仰吁物固各有所遇兮，遇固各有时。

向微子之超越兮，骨委绝其谁知。纵逸气之凌厉兮，独不为子而徘徊。

倘一试而遽舍兮，驾鼓车兮何悲。伯乐复叹而为之歌曰：天马兮风騣，批竹耳兮夹镜瞳。

少不自见兮老愈工，嗟哉蹭蹬兮，吾知尔之为龙。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。